CELEX: C2005/217/53
Language: et
Date: 2005-09-03 00:00:00
Title: Kohtuasi C-257/05: Euroopa Ühenduste Komisjoni 17. juuni 2005. aasta hagi Austria Vabariigi vastu

3.9.2005   
            
            
               ET
            
            
               Euroopa Liidu Teataja
            
            
               C 217/27
            
         Euroopa Ühenduste Komisjoni 17. juuni 2005. aasta hagi Austria Vabariigi vastu
   (Kohtuasi C-257/05)
   (2005/C 217/53)
   Kohtumenetluse keel: saksa
   Euroopa Ühenduste Komisjon esitas 17. juunil 2005 Euroopa Ühenduste Kohtule hagi Austria Vabariigi vastu. Hageja esindajad on Enrico Traversa ja Wolfgang Bogensberger, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tunnistada, et kuna Austria Vabariik on Kesselgesetz'i (1) (kütteseadmete seadus) artikli 21 lõikes 4 ette näinud, et kütteseadmeid kontrolliva ühinguna lubatakse tegutseda üksnes taotlejatel, kelle asukoht on Austrias, siis on Austria Vabariik rikkunud EÜ artiklist 49 tulenevaid kohustusi;
            
         
               2)
            
            
               mõista kohtukulud välja Austria Vabariigilt.
            
         Õiguslikud alused ja peamised argumendid
   EÜ artikli 49 kohaselt keelatakse ühenduse piires teenuste osutamise vabaduse piirangud liikmesriikide kodanike suhtes, kes asuvad mõnes teises ühenduse riigis kui see isik, kellele teenuseid pakutakse.
   Austria Vabariigi Kesselgesetz'i artikkel 21 täpsustab, millised on tingimused vajamineva tegevusloa saamiseks tegutsemaks kütteseadmete kontrolli teostamise valdkonnas. Selle artikli neljanda lause kohaselt lubatakse kütteseadmete kontrollijana tegutseda üksnes taotlejatel, kelle asukoht on Austrias. Teises liikmesriigis asutatud rõhuseadmete kontrollimisega tegelev ühing, kes soovib Austrias oma teenuseid pakkuda, peab ennekõike asutama Austrias ettevõtte.
   Nimetatud regulatsiooni puhul on tegemist EÜ artikli 49 tähenduses teenuste osutamise vabaduse piiranguga. Vastavalt Euroopa Kohtu kohtupraktikale on asukoha kohustus otseselt vastuolus teenuste osutamise vabadusega, kuna see ei võimalda teises liikmesriigis asutatud ettevõttel teenuseid pakkuda.
   Austria Vabariigi poolt esitatud väited, mis on seotud avaliku turvalisuse tagamisega või töötajate ja tarbijate kaitsega, ei õigusta seda teenuste osutamise vabaduse piirangut. Vastavalt Euroopa Kohtu kohtupraktikale saab teenuste osutamise vabaduse piirangut õigustada ainult juhul, kui sätetega, mis kehtivad teenuse pakkuja suhtes liikmesriigis, kus ta on asutatud, ei ole avalik huvi veel kaitstud. Asutamise tingimus, mille eesmärk on tagada kontrolli kvaliteeti, ei ole proportsionaalne kui arvestada huvisid, mille kaitseks see on loodud, kuna avaliku turvalisuse tagamine või töötajate ja tarbijate kaitse võib juba olla tagatud Kesselgesetz'is ettenähtud tegevusloa väljastamise korraga ja kontrolli teostavate ühingute kontrollimise süsteemiga, ilma et oleks vajalik asutada kõnealusesse liikmesriiki ettevõte.
   
      (1)  BGBI. Nr 211/1992.